曼聯波衫周街有得賣,但球迷仍然鍾意去球衣專門店「尋寶」,皆因呢類店舖款式最快最新最齊,做得呢行當然熟晒行情,除咗大路豪門波衫,冷門球隊例如「拿玻里歐聯版波衫」都總有幾件看門口,專門店負責人Oku話:「就算曼聯唔掂,好彩2012年有歐國盃,明年上半年我哋呢行靠晒國家隊波衫食胡o架喇!」
以現時行情睇,今季暫時銷售成績最好嘅波衫,英超係曼城、意甲係祖雲達斯,西甲皇馬就有反壓巴塞之勢,其餘波衫銷量都好平均。
曼聯有大量死硬派擁躉撐住,即使成績回落,波衫都仲幾賣得,反而最失望係國際米蘭,Oku亦話跌眼鏡:「真係冇諗過佢哋今季咁差,雖然入少咗貨,但依家都要減價吸客,500零蚊買國米波衫送埋印字,即係每件計平兩舊水。」
2012年舉行歐國盃,球衣店都磨拳擦掌準備打仗,Oku方面暫時已有5件國家隊波衫上架,計為西班牙、德國、意大利、俄羅斯同主辦國之一嘅烏克蘭,Oku話:「烏克蘭波衫係專登運嚟香港賣,食住舒夫真高收山前最後一擊呢條水,相信會有一定吸引力,聽聞舒夫真高受咗傷,希望佢早日康復,養好身體踢歐國盃啦。」